CELEX: 22021D1316
Language: mt
Date: 2021-08-02 00:00:00
Title: DeċiżjoniNru 1/2021 tal-Kumitat dwar il-Kooperazzjoni Doganali ALN-UE tat-2 ta’ Awwissu 2021 dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex tittieħed f’kunsiderazzjoni s-sitwazzjoni speċjali tar-Repubblika ta’ Mauritius fir-rigward tat-tirsite mmellaħ [2021/1316]

10.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 287/13
               
            
         DEĊIŻJONINru 1/2021 TAL-KUMITAT DWAR IL-KOOPERAZZJONI DOGANALI ALN-UE
         tat-2 ta’ Awwissu 2021
         dwar deroga mir-regoli ta’ oriġini stabbiliti fil-Protokoll 1 tal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, minn naħa, u l-Komunità Ewropea u l-Istati Membri tagħha, min-naħa l-oħra, biex tittieħed f’kunsiderazzjoni s-sitwazzjoni speċjali tar-Repubblika ta’ Mauritius fir-rigward tat-tirsite mmellaħ [2021/1316]
         IL-KUMITAT DWAR IL-KOOPERAZZJONI DOGANALI,
         Wara li kkunsidra l-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar (“ALN”), minn naħa, u l-Komunità Ewropea u l-Istati Membri tagħha, min-naħa l-oħra, u b’mod partikolari l-Artikolu 43(4) tal-Protokoll 1 tiegħu,
         Billi:
         
                     (1)
                  
                  
                     Il-Ftehim Interim li jistabbilixxi qafas ta’ Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar minn naħa u l-Komunità Ewropea u l-Istati Membri tagħha min-naħa l-oħra (1) (“l-FSE interim”) japplika b’mod proviżorju mill-14 ta’ Mejju 2012 bejn l-Unjoni u r-Repubblika ta’ Madagascar, ir-Repubblika ta’ Mauritius, ir-Repubblika tas-Seychelles u r-Repubblika taż-Żimbabwe. Japplika wkoll, b’mod proviżorju, mis-7 ta’ Frar 2019 bejn l-Unjoni Ewropea u l-Unjoni ta’ Comoros.
                  
               
                     (2)
                  
                  
                     Il-Protokoll 1 tal-FSE interim UE-ALN, dwar id-definizzjoni tal-kunċett ta’ “prodotti oriġinarji” u l-metodi ta’ kooperazzjoni amministrattiva, ġie emendat bid-Deċiżjoni Nru 1/2020 tal-Kumitat tal-FSE tal-14 ta’ Jannar 2020, b’effett mill-31 ta’ Marzu 2020 (2).
                  
               
                     (3)
                  
                  
                     Skont l-Artikolu 44(1) tal-Protokoll 1, il-Kumitat dwar il-Kooperazzjoni Doganali ALN-UE jista’ jadotta Deċiżjoni li tagħti deroga mir-regoli ta’ oriġini stabbiliti f’dak il-Protokoll.
                  
               
                     (4)
                  
                  
                     Fit-2 ta’ Ottubru 2017 il-Kumitat dwar il-Kooperazzjoni Doganali ALN-UE adotta d-Deċiżjoni Nru 2/2017, li tagħti deroga mir-regoli ta’ oriġini fir-rigward ta’ 120 tunnellata ta’ tirsite mmellaħ importat fl-Unjoni Ewropea bejn it-2 ta’ Ottubru 2017 u l-1 ta’ Ottubru 2018.
                  
               
                     (5)
                  
                  
                     Fl-14 ta’ Jannar 2019 il-Kumitat dwar il-Kooperazzjoni Doganali ALN-UE adotta d-Deċiżjoni Nru 1/2019, li tagħti t-tieni deroga mir-regoli ta’ oriġini fir-rigward ta’ 100 tunnellata ta’ tirsite mmellaħ importati fl-Unjoni Ewropea bejn l-14 ta’ Jannar 2019 u t-13 ta’ Jannar 2020.
                  
               
                     (6)
                  
                  
                     Fil-5 ta’ Mejju 2020 il-Kumitat dwar il-Kooperazzjoni Doganali ALN-UE adotta d-Deċiżjoni Nru 1/2020, li tagħti t-tielet deroga mir-regoli ta’ oriġini fir-rigward ta’ 100 tunnellata ta’ tirsite mmellaħ importat fl-Unjoni Ewropea bejn il-5 ta’ Mejju 2020 u l-4 ta’ Mejju 2021.
                  
               
                     (7)
                  
                  
                     Fil-31 ta’ Marzu 2021, ir-Repubblika ta’ Mauritius ippreżentat, skont l-Artikolu 44(1) tal-Protokoll 1 tal-FSE interim, ir-raba’ talba għal deroga mir-regoli ta’ oriġini fir-rigward ta’ 120 tunnellata ta’ tirsite mmellaħ tal-Intestatura tas-SA 0305 69 li għandhom jiġu importati fl-Unjoni bejn Ġunju 2021 u Ġunju 2022. Fis-17 ta’ Mejju 2021, bi tweġiba għall-ittra mill-Kummissjoni, ir-Repubblika ta’ Mauritius ipprovdiet informazzjoni addizzjonali.
                  
               
                     (8)
                  
                  
                     Fit-talba tagħha, ir-Repubblika ta’ Mauritius ittenni l-problemi ta’provvista rikorrenti biex jiġu ssodisfati r-regoli ta’ oriġini. Hija tinvoka b’mod partikolari n-nuqqas ta’ disponibbiltà tal-barracoota li toriġina mill-Unjoni jew mill-Mauritius u n-nuqqas ta’ profitabbiltà tal-investiment f’bastimenti biex jiġu ssodisfati l-kundizzjonijiet stabbilit mill-Artikolu 6(2) tal-Protokoll 1 għas-sajd tal-barracoota. Mauritius tallega li l-barracoota minn Stati tal-Afrika, tal-Karibew u tal-Paċifiku (“Stati AKP oħrajn”), li magħhom hija possibbli l-kumulazzjoni, hija għalja wisq (eżempju barracoota min-Namibja) jew ma tissodisfax ir-rekwiżiti dwar il-kwalità u l-provvista regolari. Ir-Repubblika ta’ Mauritius ikkonkludiet li ma tistax tagħmel mod ieħor ħlief li tkompli tikseb materja prima mhux oriġinarja għall-industrija tal-ipproċessar tagħha, b’mod aktar speċifiku barracoota importata minn New Zealand. Skont iċ-ċifri ppreżentati mir-Repubblika ta’ Mauritius, il-valur miżjud f’Mauritius jirrappreżenta biss 17,5 % tal-valur tal-prodotti lesti.
                  
               
                     (9)
                  
                  
                     L-Artikolu 44(1) tal-Protokoll 1 jipprevedi li derogi mill-Protokoll jistgħu jiġu adottati mill-Kumitat dwar il-Kooperazzjoni Doganali meta ġġustifikat bi żvilupp ta’ industriji eżistenti jew bil-ħolqien ta’ industriji ġodda fl-Istati tal-ALN, u li jenħtieġ li l-Unjoni tirreaġixxi b’mod pożittiv għat-talbiet kollha tal-Istati tal-ALN li huma ġġustifikati kif xieraq skont dan l-Artikolu u li ma jistgħux joħolqu danni serji għall-industrija stabbilita tal-Unjoni.
                  
               
                     (10)
                  
                  
                     L-Artikolu 44(3) u (5) tal-Protokoll 1 iżidu li l-eżaminazzjoni tat-talbiet għandha tqis b’mod partikolari: is-sitwazzjoni ġeografika tal-Istat tal-ALN ikkonċernat, bi preġudizzju favorevoli għall-Istati gżejjer tal-ALN; u l-każijiet meta l-applikazzjoni tar-regoli attwali ta’ oriġini jkunu jaffettwaw b’mod sinifikanti l-abbiltà tal-industrija attwali fi Stat tal-ALN li tkompli bl-esportazzjonijiet tagħha lejn l-Unjoni.
                  
               
                     (11)
                  
                  
                     Wara analiżi, ġie konkluż li l-applikazzjoni tar-regoli attwali ta’ oriġini għall-prodotti inkwistjoni taffettwa l-abbiltà tal-industrija żgħira eżistenti tal-produzzjoni tat-tirsite mmellaħ f’Mauritius li tkompli bl-esportazzjonijiet tagħha lejn l-Unjoni; jenħtieġ li titqies is-sitwazzjoni ġeografika ta’ Mauritius, peress li hija gżira żgħira ’l bogħod mis-swieq tal-esportazzjoni u mis-sorsi tal-importazzjonijiet tagħha; id-deroga mitluba ma għandhiex tikkawża danni serji għall-industrija stabbilita tal-Unjoni; u d-derogi mogħtija qabel ma qabżux il-ħames snin.
                  
               
                     (12)
                  
                  
                     Jenħtieġ li d-derogi previsti fl-Artikolu 44 tal-Protokoll 1 jibqgħu soluzzjonijiet temporanji u ma jintużawx bħala mod biex jibdlu b’mod permanenti r-regoli ta’ oriġini miftiehma.
                  
               
                     (13)
                  
                  
                     Madankollu, it-talba u l-kjarifiki ulterjuri pprovduti minn Mauritius ma jindikaw l-ebda pass konkret li ttieħed biex tingħeleb is-sitwazzjoni eżistenti u biex ir-regoli ta’ oriġini miftiehma jiġu ssodisfati b’mod permanenti. Ir-Repubblika ta’ Mauritius tindika li l-iżvilupp tal-flotta tagħha stess biex taqbad il-barracoota mhuwiex fattibbli, u li fil-futur l-issodisfar tar-regola ta’ oriġini jiddependi fuq il-possibbiltà li eventwalment jiġu konklużi ftehimiet kummerċjali mal-fornituri Namibjani jew li l-flotta tal-UE li topera fir-reġjun tiġi konvinta tistad il-barracoota.
                  
               
                     (14)
                  
                  
                     Għal dawn ir-raġunijiet, jenħtieġ li din id-deroga tkun l-aħħar waħda mogħtija għall-istess prodotti u bl-istess termini.
                  
               
                     (15)
                  
                  
                     Ir-Repubblika ta’ Mauritius talbet deroga għal ammont ta’ 120 tunnellata ta’ tirsite mmellaħ għas-sena 2021/2022. Abbażi tal-użu attwali tad-deroga preċedenti li tirriżulta mid-Deċiżjoni 1/2020, ma jidhirx xieraq li tiżdied il-kwota għall-perjodu mitlub meta mqabbla mal-kwota mogħtija għas-sena 2020/2021. Għalhekk, jenħtieġ li r-Repubblika ta’ Mauritius tingħata deroga għal 100 tunnellata ta’ tirsite mmellaħ tal-Intestatura tas-SA 0305 69, li tirrispetta l-ħila tal-industrija eżistenti li tissokta l-esportazzjonijiet tagħha lejn l-Unjoni, għal sena addizzjonali.
                  
               
                     (16)
                  
                  
                     Ir-Regolament ta’ Implimentazzjoni tal-Kummissjoni (UE) 2015/2447 (3) jistabbilixxi r-regoli għall-ġestjoni tal-kwoti tariffarji. Jenħtieġ li dawk ir-regoli jiġu applikati għall-ġestjoni tal-kwantità li għaliha qed tingħata d-deroga permezz ta’ din id-Deċiżjoni.
                  
               
                     (17)
                  
                  
                     Sabiex ikun hemm monitoraġġ effiċjenti tal-operat tad-deroga, jenħtieġ li l-awtoritajiet tar-Repubblika ta’ Mauritius jgħarrfu lill-Kummissjoni b’mod regolari dwar id-dettalji taċ-ċertifikati tal-moviment EUR.1 maħruġa jew id-dikjarazzjonijiet fuq fattura li saru għall-prodotti kkonċernati,
                  
               IDDEĊIEDA KIF ĠEJ:
         
            Artikolu 1
            B’deroga mill-Protokoll 1 tal-FSE interim u f’konformità mal-Artikolu 44(1) ta’ dak il-Protokoll, it-tirsite mmellaħ tal-Intestatura SA 0305 69 (kodiċi NM 0305 69 80) manifatturat minn tirsite (barracoota) mhux oriġinarju tal-Intestatura SA 0303 89 għandu jitqies li joriġina mir-Repubblika ta’ Mauritius f’konformità mat-termini stabbiliti fl-Artikoli 2 sa 5 ta’ din id-Deċiżjoni.
         
         
            Artikolu 2
            Id-deroga prevista fl-Artikolu 1 għandha tapplika għall-prodott u għall-kwantità stabbiliti fl-Anness ta’ din id-Deċiżjoni, iddikjarati għar-rilaxx għaċ-ċirkolazzjoni libera fl-Unjoni mir-Repubblika ta’ Mauritius għal perjodu limitat għal sena mid-data tal-adozzjoni ta’ din id-Deċiżjoni.
         
         
            Artikolu 3
            Il-kwantità stabbilita fl-Anness għandha tiġi ġestita f’konformità mal-Artikoli 49 sa 54 tar-Regolament ta’ Implimentazzjoni tal-Kummissjoni (UE) 2015/2447.
         
         
            Artikolu 4
            L-awtoritajiet doganali tar-Repubblika ta’ Mauritius għandhom iwettqu verifiki kwantitattivi fuq l-esportazzjonijiet tal-prodotti msemmija fl-Artikolu 1.
            Qabel tmiem ix-xahar ta’ wara kull tliet xhur, l-awtoritajiet doganali tar-Repubblika ta’ Mauritius għandhom jippreżentaw lill-Kummissjoni, permezz tas-Segretarjat tal-Kumitat dwar il-Kooperazzjoni Doganali, dikjarazzjoni tal-kwantitajiet li fir-rigward tagħhom ikunu nħarġu ċertifikati tal-moviment EUR.1 jew ikunu saru dikjarazzjonijiet fuq fattura skont din id-Deċiżjoni u n-numri tas-serje ta’ dawk iċ-ċertifikati jew ir-referenza ta’ dawk id-dikjarazzjonijiet fuq fattura.
         
         
            Artikolu 5
            Il-Kaxxa 7 taċ-ċertifikati tal-moviment EUR.1 li nħarġu jew id-dikjarazzjonijiet fuq fattura li saru skont din id-Deċiżjoni għandha tinkludi waħda mill-indikazzjonijiet li ġejjin:
            “Derogation - Decision No 1/2021 of the ESA-EU Customs Cooperation Committee of 2 August 2021”;
            “Dérogation - Décision n° 1/2021 du Comité de Coopération Douanière AfOA-UE du 2 août 2021”.
         
         
            Artikolu 6
            
               1.   Ir-Repubblika ta’ Mauritius u l-Unjoni għandhom jieħdu l-miżuri meħtieġa min-naħa tagħhom sabiex jimplimentaw din id-Deċiżjoni.
            
            
               2.   Meta l-Unjoni tiskopri, abbażi ta’ informazzjoni oġġettiva, każijiet ta’ irregolaritajiet jew frodi jew ta’ nuqqas ripetut tar-rispett tal-obbligi stipulati fl-Artikolu 4, l-Unjoni tista’ titlob sospensjoni temporanja tad-deroga msemmija fl-Artikolu 1 f’konformità mal-proċedura prevista fl-Artikolu 22(5) u (6) tal-FSE interim.
            
         
         
            Artikolu 7
            Id-deroga prevista fl-Artikolu 1 ma għandhiex tiġġedded.
         
         
            Artikolu 8
            Din id-Deċiżjoni għandha tidħol fis-seħħ fit-2 ta’ Awwissu 2021.
         
         
            Magħmula fi Brussell, it-2 ta’ Awwissu 2021.
            
               Beryl Shirley SAMSON
               
                  Rappreżentant tal-Istati tal-ALN
               
               
                  f’isem l-Istati tal-ALN
               
            
            
               Jean-Michel GRAVE
               
                  Il-Kummissjoni Ewropea
               
               
                  f’isem l-Unjoni Ewropea
               
            
         
         
            (1)  ĠU L 111, 24.4.2012, p. 2.
         
            (2)  ĠU L 93, 27.3.2020, p. 1.
         
            (3)  Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
      
      
         
            ANNESS
            
                        Nru ta’ ordni
                     
                     
                        Kodiċi NM
                     
                     
                        Kodiċi tat-TARIC
                     
                     
                        Deskrizzjoni tal-prodotti
                     
                     
                        Perjodu
                     
                     
                        Piż nett
                        (f’tunnellati)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        tirsite (barracoota), immellaħ
                     
                     
                        7.8.2021 – 6.8.2022
                     
                     
                        100